มุมมองผู้ใช้สิทธิ์ครั้งแรกชาวไทย ในวันลงคะแนนเลือกตั้งสหรัฐฯ
วีโอเอไทย ลงพื้นที่เกาะติดบรรยากาศการลงคะแนนเลือกตั้งในแถบกรุงวอชิงตัน พร้อมมุมมองของชาวอเมริกันเชื้อสายไทยที่เดินทางมาใช้สิทธิ์ใช้เสียงเลือกผู้นำสหรัฐฯ ซึ่งคุณนีธิกาญจน์ กำลังวรรณ รับหน้าที่นำเสนอเพิ่มเติม
ชาวอเมริกันผู้มีสิทธิ์เลือกตั้งในเขตปกครองแฟร์แฟกซ์ เคาน์ตี้ รัฐเวอร์จิเนีย พร้อมใจกันฝ่าอากาศหนาวใกล้จุดเยือกแข็ง มาลงคะแนนเลือกตั้งตลอดวันที่ 3 พฤศจิกายน วันที่ชี้ชะตาว่าใครจะได้เป็นผู้นำสหรัฐฯคนใหม่ จากที่ชาวอเมริกันในรัฐเวอร์จิเนีย ออกมาใช้สิทธิ์เลือกตั้งล่วงหน้ามากเกือบ 3 ล้านคน เพิ่มขึ้น 4 เท่าตัวจากการเลือกตั้งเมื่อ 4 ปีก่อน จากความกังวลเรื่องสถานการณ์การระบาดของโควิด-19 และความตื่นตัวของชาวอเมริกันในการแสดงออกทางการเมือง ขณะที่ทุกคูหาในพื้นที่มีมาตรการที่เข้มงวดรัดกุม เพื่อความปลอดภัยของเจ้าหน้าที่ในเขตเลือกตั้งและผู้ออกมาใช้สิทธิ์ ทั้งการจำกัดจำนวนผู้ที่อยู่ในหน่วยเลือกตั้ง บังคับใช้มาตรการรักษาระยะห่างทางสังคม และการสวมหน้ากากอย่างเคร่งครัด ในช่วงที่ผู้คนต้องต่อคิวใช้สิทธิ์เลือกตั้ง ภายในคูหาเลือกตั้งยังมีจุดตั้งน้ำยาล้างมือ และมีการทำความสะอาดคูหาทุกครั้งที่มีผู้ลงคะแนนไปนั่งกาบัตร ซึ่งทุกคนก็ปฏิบัติตามมาตรการป้องกันการแพร่ระบาดของโควิดระหว่างใช้สิทธิ์เลือกตั้งกันเป็นอย่างดี และบรรยากาศโดยรวมเป็นไปอย่างราบรื่นตลอดทั้งวัน ถ้าเทียบกับการเลือกตั้งใหญ่เมื่อ 4 ปีก่อน ถือว่าปีนี้คึกคักมากๆ เพราะตอนนี้ชาวอเมริกันใช้สิทธิ์เลือกตั้งล่วงหน้ากว่า 100 ล้านคน และคาดว่าเฉพาะวันที่ 3 พฤศจิกายนนี้ จะมีผู้ออกมาใช้สิทธิ์เลือกตั้งอีก 40 ล้านคน ทำให้เป้าหมายที่ทาง U.S. Elections Project คาดการณ์ไว้ว่า ปีนี้ชาวอเมริกันจะออกมาใช้สิทธิ์เลือกตั้งอย่างถล่มทลายในระดับ 150 ล้านคนได้ ก็อาจจะไม่ใช่เป้าหมายที่ไกลเกินเอื้อม อีกด้านหนึ่ง คุณวรัญญา จินาวรณ์ ชาวอเมริกันเชื้อสายไทย ที่มีโอกาสออกมาใช้สิทธิ์ครั้งแรก ออกมาแสดงพลังเลือกคนที่ชอบและพรรคที่ใช่กันในวันนี้ โดยส่วนตัวมองว่า นโยบายด้านสุขภาพ เป็นสิ่งที่เธอให้ความสนใจ ด้านคุณภิภพ จอมเกาะ ชาวอเมริกันเชื้อสายไทย ที่ได้มาใช้สิทธิ์เป็นครั้งแรก ยอมรับว่า การเลือกตั้งครั้งนี้มีความสำคัญอย่างยิ่ง เพราะเป็นโอกาสที่ได้แสดงพลังและจุดยืนทางการเมือง และขอให้รัฐบาลชุดใหม่สานต่อนโยบายเพื่อช่วยเหลือประชาชนเหมือนเดิม ส่วน ขจรพัฒน์ ศรีสุตา First Voter ชาวอเมริกันเชื้อสายไทย บอกว่าอยากให้รัฐบาลชุดใหม่ของอเมริกา เร่งแก้ปัญหาด้านเศรษฐกิจปากท้องของประชาชนเป็นอันดับหนึ่ง รองลงมาคือการจัดการกับการระบาดของโควิด-19